ΓΡΑΠΤΗ ΕΡΩΤΗΣΗ P-0545/99

υποβολή: Christian Rovsing (PPE) προς την Επιτροπή

(1 Μαρτίου 1999)

Θέμα: Προσφορά της κρατικής δανικής επιχείρησης λεωφορείων COMBUS

Θεωρεί η Επιτροπή ότι είναι σύμφωνο προς τους κανόνες ανταγωνισμού της ΕΕ - κανόνες περί απαγόρευσης των πωλήσεων σε υπερβολικά χαμηλές τιμές (predatory pricing) και κανόνες περί κρατικών ενισχύσεων - το γεγονός ότι η κρατική επιχείρηση λεωφορείων COMBUS A/S της Δανίας αύξησε το μερίδιό της στη δανέζικη αγορά λεωφορειακών μεταφορών από 22-25 % σε 35-40 % μετά τη σύναψη σύμβασης βασισθείσας σε προσφορά που έγινε σε υπερβολικά χαμηλές τιμές; Το εγχείρημα αυτό χρηματοδοτήθηκε αφ' ενός από κρατική ενίσχυση, προοριζόμενη να καλύψει τις συνταξιοδοτικές εισφορές και τη θέση σε διαθεσιμότητα του μόνιμου προσωπικού, αφ' ετέρου δε από τη χρηματοδότηση του ελλείμματος που αναφέρεται στην εισηγητική έκθεση του νομοσχεδίου L-127 του 1998-99 και το οποίο αντιστοιχεί σε απώλεια του 1/3 του ιδίου κεφαλαίου της εταιρείας, καθώς και από πρόσθετη κρατική ενίσχυση που καθορίζεται στο νομοθέτημα του Δεκεμβρίου 1998. Θα πρέπει επίσης να ληφθεί υπόψη ότι η εν λόγω κρατική επιχείρηση ανάγκασε μεγάλο αριθμό ιδιωτών ανταγωνιστών να κλείσουν την επιχείρησή τους. Προτίθεται η Επιτροπή να αναλάβει πρωτοβουλία για τη διεξαγωγή σχετικής έρευνας;

Απάντηση του κ. Kinnock εξ ονόματος της Επιτροπής

(20 Απριλίου 1999)

Οι ισχυρισμοί επιχειρήσεων για κρατική χρηματοδότηση μπορούν να οδηγήσουν σε εξέταση, βάσει του καθεστώτος της Κοινότητας που διέπει τις καταβολές κρατικών ενισχύσεων από τις διοικήσεις. Ωστόσο, η Επιτροπή είναι υποχρεωμένη να δρομολογεί επίσημες διαδικασίες μόνον βάσει των άρθρων 92 και 93 της Συνθήκης ΕΚ, σε περίπτωση που έχει αμφιβολίες για την ύπαρξη και συμβατότητα των κρατικών ενισχύσεων. Ειδικότερα, η εφαρμογή του άρθρου 92 παράγραφος 1 προϋποθέτει ότι η ενίσχυση στρεβλώνει ή απειλεί να στρεβλώσει τον ανταγωνισμό, ευνοώντας ορισμένες επιχειρήσεις εις βάρος άλλων, και ότι επηρεάζει τις συναλλαγές μεταξύ των κρατών μελών.

Όσον αφορά τις χερσαίες μεταφορές, η πλήρης πρόσβαση στην αγορά δεν προβλέπεται απευθείας από τη Συνθήκη ΕΚ, πρέπει όμως, σύμφωνα με το άρθρο 75, να επιτευχθεί μέσω κοινοτικών νομοθετημάτων. Στην περίπτωση των τακτικών λεωφορειακών γραμμών, ο ανταγωνισμός σε κοινοτικό επίπεδο είναι ανοικτός μόνο όσον αφορά τις διεθνείς υπηρεσίες και περιορισμένο αριθμό εθνικών υπηρεσιών (υπηρεσίες για εργαζόμενους, μαθητές και σπουδαστές - μέχρι τις 11 Ιουνίου 1999, μόνο σε μεθοριακές ζώνες). Ο κανονισμός (ΕΟΚ) 2554/92 του Συμβουλίου της 23ης Ιουλίου 1992 για τον καθορισμό των όρων υπό τους οποίους γίνονται δεκτοί στις εθνικές οδικές μεταφορές επιβατών σε ένα κράτος μέλος μεταφορείς μη εγκατεστημένοι σε αυτό κηρύχθηκε άκυρος από το Ευρωπαϊκό Δικαστήριο για τυπικούς λόγους την 1 Ιουλίου 1994 (υπόθεση C-3882, Ευρωπαϊκό Κοινοβούλιο v. Συμβούλιο [1994] ECR Ι-2081), πλην όμως τα νομικά αποτελέσματά του διατηρήθηκαν μέχρις ότου υιοθετήσει το Συμβούλιο νέα σχετική νομοθεσία. Ο κανονισμός αριθ. 12/98 του Συμβουλίου της 11ης Δεκεμβρίου 1997, ο οποίος υποκαθιστά τον κανονισμό αριθ. 2454/92, είναι εφαρμοστέος από 11ης Ιουνίου 1999(1)).

Ως εκ τούτου, σε περίπτωση εικαζόμενης κρατικής ενίσχυσης σε τακτικές λεωφορειακές γραμμές σε γεωγραφικά απομακρυσμένες περιοχές ενός κράτους μέλους, το αποτέλεσμα στις συναλλαγές μεταξύ των κρατών μελών πρέπει να καθορίζεται και να ελέγχεται σε κάθε συγκεκριμένη περίπτωση. Στις περιπτώσεις όπου το αποτέλεσμα στις συναλλαγές μεταξύ των κρατών μελών δεν είναι δυνατόν να αποδειχθεί, δεν στοιχειοθετείται παράβαση των κανόνων που διέπουν τις κρατικές ενισχύσεις.

(1) ΕΕ L 251 της 29.8.1992.